মেলিসেন্ডে, জেরুজালেমের রানী

**মেলিসেন্ডে** (  ১১০৯ - ১১ সেপ্টেম্বর ১১৬১) ১১৩১ থেকে ১১৫২ সাল পর্যন্ত জেরুজালেমের রানী ছিলেন। তিনি ছিলেন জেরুজালেম রাজ্যের প্রথম মহিলা শাসক এবং ক্রুসেডার রাজ্যে প্রথম মহিলা যিনি কোনও সরকারি পদে অধিষ্ঠিত ছিলেন। তার রাজ্যের বিভিন্ন খ্রিস্টান সম্প্রদায়ের প্রতি তার উদার সমর্থনের জন্য জীবদ্দশায় তার খ্যাতি বৃদ্ধি পায়। সমসাময়িক ইতিহাসবিদ উইলিয়াম অফ টায়ার  তার জ্ঞান এবং ক্ষমতার প্রশংসা করেছেন, যদিও আধুনিক ইতিহাসবিদরা তাদের মূল্যায়নে ভিন্নমত পোষণ করেন।

মেলিসেন্ডে ছিলেন মিশ্র ফ্রাঙ্কিশ - আর্মেনিয়ান বংশোদ্ভূত, রাজা দ্বিতীয় বাল্ডউইন এবং রানী মরফিয়ার জ্যেষ্ঠ কন্যা। ১১২০-এর দশকের শেষের দিকে, যখন স্পষ্ট হয়ে ওঠে যে তার বাবার সম্ভবত কোন পুত্র সন্তান হবে না, তখন তাকে সিংহাসনের সম্ভাব্য উত্তরাধিকারী ঘোষণা করা হয় এবং তিনি আনজুর ফুলককে বিয়ে করেন। ১১৩১ সালে দ্বিতীয় বাল্ডউইন মারা যান ও মেলিসেন্ডে, ফুলক এবং তাদের পুত্র তৃতীয় বাল্ডউইনকে রাজ্য অর্পণ করেন। মেলিসেন্ডে এবং ফুলককে শীঘ্রই অভিষিক্ত করা হয়।

তাদের যৌথ রাজত্বের প্রথম দিকে, রাজা ফুলক রানী মেলিসেন্ডেকে ছাড়াই শাসন করার চেষ্টা করেছিলেন। মেলিসেন্ডের আত্মীয় জাফার কাউন্ট দ্বিতীয় হিউয়ের নেতৃত্বে ব্যারনরা বিদ্রোহ করেন এবং হিউ পরাজিত ও নির্বাসিত হলেও, মেলিসেন্ডে শক্তিশালী হয়ে ওঠেন এবং রাজা এবং তার সমর্থকদের আতঙ্কিত করে তোলেন যতক্ষণ না তিনি তাকে রাজ্য শাসনের অধিকার দিতে রাজি হন। দ্বন্দ্ব শেষ হওয়ার পর, তাদের আরেকটি পুত্র সন্তানআমালরিকের জন্ম হয় এবং মেলিসেন্ডের সম্মতি ছাড়া ফুলক আর রাজ্যে কোনও সিদ্ধান্ত নিতেন না। তাদের যৌথ শাসনামলে, মেলিসেন্ডে গির্জার সম্পর্ক এবং পৃষ্ঠপোষকতা পরিচালনা করেছিলেন। ১১৪৩ সালে ফুলকের মৃত্যুর পর, মেলিসেন্ডে পূর্ণ ক্ষমতা গ্রহণ করেন এবং তাদের বড় ছেলে তৃতীয় বাল্ডউইনের সাথে একসাথে রাজ্যাভিষিক্ত হন। ১১৪৫ সালে বাল্ডউইন প্রাপ্তবয়স্ক হন, কিন্তু মেলিসেন্ডে তাকে কোনও ক্ষমতা দিতে অস্বীকৃত ছিলেন। ১১৪৪ সালে এডেসার পতনের পর, মেলিসেন্ডে ইউরোপ থেকে সামরিক হস্তক্ষেপের আহ্বান জানান, যার ফলে দ্বিতীয় ক্রুসেড শুরু হয়।

১১৫০ সালে তৃতীয় বাল্ডউইনের সাথে মেলিসেন্ডের সম্পর্ক ভেঙে যায় কারণ তিনি রাষ্ট্রীয় বিষয়ে বাল্ডউইনের ভূমিকা আরও কমিয়ে দেন। ১১৫২ সালে হাইকোর্ট রাজ্যকে মা ও ছেলের মধ্যে ভাগ করে দেয়। তবে, কয়েক সপ্তাহের মধ্যেই, বাল্ডউইন মেলিসেন্ডের অংশ আক্রমণ করেন এবং তাকে টাওয়ার অফ ডেভিডে অবরোধ করেন। মেলিসেন্ডে পদত্যাগ করে নাবলুসে অবসর নিতে সম্মত হন। তিনি তার পরিবারের সাথে জড়িত ছিলেন, যারা অ্যান্টিওক এবং ত্রিপোলির ক্রুসেডার রাজ্যগুলিও শাসন করত। যদিও জেরুজালেমে তার প্রভাব সীমিত হয়ে পড়েছিল, তিনি বাল্ডউইনকে পরামর্শ দিতেন এবং তার অনুপস্থিতিতে একটি সফল সামরিক উদ্যোগ নিয়েছিলেন। তার পৃষ্ঠপোষকতা এবং ধর্মীয় বিষয়ে জড়িত থাকাও অব্যাহত ছিল। ১১৬১ সালে একটি অসুস্থতার কারণে, সম্ভবত স্ট্রোকের কারণে তিনি অক্ষম হয়ে মারা যান।

## পটভূমি
মেলিসেন্ডে ছিলেন ফ্রাঙ্কিশ এডেসার কাউন্ট, দ্বিতীয় বাল্ডউইন এবং গ্রীক অর্থোডক্স নীতিতে বিশ্বাসী একজন আর্মেনীয় সম্ভ্রান্ত মহিলা মেলিটেনের মরফিয়ার জ্যেষ্ঠ কন্যা। তিনি সম্ভবত ১১০৪ থেকে ১১০৯ সালের মধ্যে অথবা তার কিছু পরে এডেসায় জন্মগ্রহণ করেছিলেন।  তার মিশ্র ঐতিহ্য ল্যাটিন প্রাচ্যের জাতিগত ধর্মীয় বৈচিত্র্যকে প্রতিফলিত করে। তিনি এবং তার বোন অ্যালিস ও হোডিয়েরনা আর্মেনিয়ান এবং সম্ভবত গ্রীক ভাষায় কথা বলতে বলতে বড় হয়েছিলেন, কিন্তু তারা ফরাসি ভাষাতেও সমান দক্ষ ছিলেন। 

১১১৮ সালের প্রথম দিকে মেলিসেন্ডের বাবা জেরুজালেমে তীর্থযাত্রায় বেরিয়েছিলেন। এই যাত্রার সময় জেরুজালেমের রাজা, প্রথম বাল্ডউইন, মারা যান। তার উত্তরসূরী হিসেবে দ্বিতীয় বাল্ডউইন নির্বাচিত হন। রাজ্যে তার অবস্থান সুসংহত করার সময় তার স্ত্রী এবং কন্যারা এডেসাতেই থেকে যান। ১১১৯ সালের শেষের দিকে বাল্ডউইন তার পরিবারকে ডেকে পাঠান, এবং বাল্ডউইনের খুড়তুতো ভাই কোর্টেনের জোসেলিন, এডেসার নতুন কাউন্ট তাদের দক্ষিণে নিয়ে যাওয়ার ব্যবস্থা করেন। জেরুজালেমের সাংস্কৃতিক পরিবেশ ছিল এডেসায় বেড়ে ওঠার অভিজ্ঞতা থেকে সম্পূর্ণ আলাদা: ফ্রাঙ্কদের পাশাপাশি, শহরের জনসংখ্যা মূলত আরবি - এবং সিরিয়াক -ভাষী ছিল। মেলিসেন্ডের বাবা-মাকে ক্রিসমাসে রাজা ও রাণীর মুকুট পরানো হয়েছিল। পরের বছর তাদের আরেকটি কন্যা সন্তান হয়, যার নাম ইওভেটা । 

দ্বিতীয় বাল্ডউইন ছিলেন জেরুজালেমের প্রথম ল্যাটিন শাসক যার সন্তান ছিল কিন্তু তার চার সন্তানের সবাই ছিল কন্যা, এবং নারী উত্তরাধিকার সম্পর্কে ক্রুসেডার রাষ্ট্রগুলিতে তখনও কোনও প্রচলিত ধারণা তৈরি হয়নি রাজ্যের কোনও পুরুষ উত্তরাধিকারী না থাকা সত্ত্বেও বাল্ডউইন এবং মরফিয়ার বিবাহ জীবন সুখের ছিল। সমসাময়িক সিরিয়াক অর্থোডক্স সন্ন্যাসী মাইকেল, মেলিসেন্ডের মধ্যে "ঈশ্বরের ভয়" জাগানোর জন্য মরফিয়াকে কৃতিত্ব দেন, যা ইঙ্গিত দেয় যে মেলিসেন্ডের আধ্যাত্মিক লালন-পালনে তিনি বাল্ডউইনের চেয়েও বড় ভূমিকা পালন করেছিলেন। প্রথম বাল্ডউইনের স্ত্রী আর্মেনিয়ার আরদা এবং অ্যাডিলেড দেল ভাস্তোর মতো, মরফিয়া রাষ্ট্রীয় বিষয়ে কোনও অংশ নেননি। ১১২৩-২৪ সালে বাল্ডউইনের মুসলিম বন্দীদশায় কাটানো ১৮ মাস ধরে, রাজ্যটি প্রথমে কনস্টেবল ইউস্টেস আই গ্রেনিয়ার এবং তারপর গ্যালিলির রাজপুত্র উইলিয়াম অফ বুরেস দ্বারা শাসিত হয়েছিল; মেলিসেন্ডে বা তার মা কেউই সরকারী কাজে জড়িত ছিলেন না।  জেরুজালেমের শাসকদের কাছ থেকে আশা করা হয়েছিল যে তারা কেবল শাসনই করবেন না বরং উত্তর, পূর্ব এবং দক্ষিণ সীমান্তে মুসলিম শক্তির প্রায় অবিরাম হুমকির বিরুদ্ধে ব্যক্তিগতভাবে সেনাবাহিনীর নেতৃত্ব দেবেন। রাজতন্ত্রের এই সামরিকীকরণ চিত্র নারী শাসনকে বিশেষভাবে সমস্যাযুক্ত করে তুলেছিল, কারণ এটি একজন যোদ্ধা-রাজার দৃঢ় প্রত্যাশার সাথে সংঘর্ষে লিপ্ত হয়েছিল। 

দ্বাদশ শতাব্দীর রাজ্যের প্রধান ঐতিহাসিক, টায়ারের আর্চবিশপ উইলিয়াম, মেলিসেন্ডের চেহারা বা শিক্ষা সম্পর্কে স্পষ্টভাবে বর্ণনা করেননি। তিনি মাত্র ১১৩০ সালে জন্মগ্রহণ করেছিলেন এবং ১১২৭ সালে চার্ট্রেসের ফুলচারের মৃত্যুর পর থেকে ক্রুসেডার রাজ্যগুলিতে কোনও আবাসিক ওই ইতিহাস লেখক ছিলেন না। উইলিয়াম ১১৪৫ থেকে ১১৬৫ সাল পর্যন্ত ইউরোপে পড়াশোনা করছিলেন এবং ১১৬৭ সালে তাঁর *"হিস্ট্রি অফ ডিডস ডন বিয়ন্ড দ্য সি"* লেখা শুরু করেছিলেন।  অতএব, মধ্যবর্তী সময়কালটি দুর্বলভাবে লিপিবদ্ধ করা হয়েছে এবং প্রায়শই ঐতিহাসিকদের দ্বারা অনুমানমূলক ব্যাখ্যার আমন্ত্রণ জানানো হয়। 

## রাজ্যের উত্তরাধিকারী
মেলিসেন্ডে একজন সম্ভ্রান্ত মহিলার তুলনায় অস্বাভাবিকভাবে দীর্ঘ সময় অবিবাহিত ছিলেন। এই বিলম্ব তার বাবার পুত্র সন্তানের আশাকে প্রতিফলিত করতে পারে; ততদিন পর্যন্ত, মেলিসেন্ডে একজন সম্ভাব্য উত্তরসূরি ছিলেন, এবং রাজা সম্ভবত সেই মর্যাদার অযোগ্য বৈবাহিক সম্পর্ক গঠন করতে দ্বিধা করেছিলেন, ঠিক যেমন উপযুক্ত পানিপ্রার্থীরা তার অনিশ্চিত ভবিষ্যত সম্পর্কে সতর্ক ছিলেন। রানী মরফিয়া সম্ভবত ১১২৬ বা ১১২৭ সালে মারা যান। যেহেতু রাজা বাল্ডউইন আর পুত্র সন্তানের আশা করেননি, তাই তিনি তার কন্যাদের ভরণপোষণ এবং তার উত্তরাধিকার নির্ধারণ শুরু করেন: মেলিসেন্ডে তার উত্তরাধিকারী হন; অ্যালিস অ্যান্টিওকের রাজপুত্র দ্বিতীয় বোহেমন্ডের সাথে বিবাহ করেন; হোডিয়ার্না সম্ভবত এই সময়ে ত্রিপোলির রেমন্ডের সাথে বিবাহবন্ধনে আবদ্ধ হয়েছিলেন; এবং কনিষ্ঠ কন্যা ইওভেটাকে সেন্ট অ্যানের কনভেন্টে পাঠানো হয়েছিল। 

১১২৭ সালের শেষের দিকে বাল্ডউইন এবং তার উপদেষ্টারা মেলিসেন্ডের বিয়ে নিয়ে আলোচনা করার জন্য একত্রিত হন, যা ওই সময়ে খুবই গুরুত্বপূর্ণ বিষয় ছিল। তারা আঞ্জুর কাউন্ট পঞ্চম ফুলককে মেলিসেন্ডের সাথে বিবাহ দেওয়ার সিদ্ধান্ত নেয়। ফুলক, প্রায় ৩৭ বছর বয়সে, মেলিসেন্ডের চেয়ে যথেষ্ট বড় ছিলেন এবং আনজুর শাসক হিসেবে ১৭ বছরের অভিজ্ঞতা তাঁর ছিল। তিনি ১১২০ সালে তীর্থযাত্রায় জেরুজালেমে গিয়েছিলেন এবং অভিজাতদের উপর ভালো প্রভাব ফেলেছিলেন। তার স্ত্রী, মেইনের এরেমবার্গা, ১১২৬ সালের শেষের দিকে মারা যান,  এবং তার ইতিমধ্যেই প্রাপ্তবয়স্ক সন্তান ছিল। ১১২৮ সালের প্রথম দিকে বুরেসের সম্ভ্রান্ত ব্যক্তি উইলিয়াম এবং গাই প্রথম ব্রিসেবারের নেতৃত্বে দূতের দল ফুলকের দরবারে পৌঁছায় 

বিবাহ চুক্তিতে সম্মত হওয়ার এবং তার জমি ছেড়ে যাওয়ার আগে, ফুল্ক জোর দিয়েছিলেন যে উত্তরাধিকারী হিসেবে মেলিসেন্ডের অবস্থান দৃঢ়ভাবে প্রতিষ্ঠিত হোক। একটি কার্যকর নজির ছিল সম্রাজ্ঞী মাটিল্ডার আনুষ্ঠানিক স্বীকৃতি, যিনি ১১২৮ সালের জুন মাসে ফুলকের পুত্র জিওফ্রে প্ল্যান্টাজেনেটকে তার পিতা, ইংল্যান্ডের রাজা প্রথম হেনরির উত্তরাধিকারী হিসেবে বিয়ে করেছিলেন।  হিসেবে আইওভেটার অবস্থান  তার বড় বোনের অবস্থানকে জটিল করে তুলতে পারে; ফুলক জানতেন যে হেনরি তার বড় ভাই রবার্ট কার্থোসের আগে ইংল্যান্ডের সিংহাসনে আরোহণের ন্যায্যতা প্রমাণ করার জন্য পোরফাইরোজেনিচারের নীতি ব্যবহার করেছিলেন।  তবে, ইওভেটা তখনও শিশু ছিল, এবং অ্যালিস ও বোহেমন্ডের দিক থেকে আরও গুরুতর হুমকি আসার সম্ভাবনা ছিল। সমসাময়িক ইতিহাসবিদ ম্যাথিউ অফ এডেসা লিপিবদ্ধ করেছেন যে অ্যালিসের সাথে বোহেমন্ডের বিবাহ উপলক্ষে বাল্ডউইন বোহেমন্ডকে উত্তরাধিকারী হিসেবে প্রতিশ্রুতি দিয়েছিলেন। ইতিহাসবিদ অ্যালান ভি. মারে পরামর্শ দেন যে, এ ধরণের কোনও পরিকল্পনা অ্যালিস এবং বোহেমন্ডের মাধ্যমেই উদ্ভূত হয়েছিল বলে মনে করা বেশি যুক্তিসঙ্গত। অন্যান্য সম্ভাব্য দাবিদাররা ছিলেন বাল্ডউইনের ভাগ্নে রেথেলের ইথিয়ার এবং হির্গেসের মানাসেস । ফুলকের সাথে আলোচনার সময়, বাল্ডউইন সরকারী নথিতে মেলিসেন্ডেকে নিজের সাথে যুক্ত করতে শুরু করেন: ১১২৯ সালের মার্চ মাসের একটি সনদে তাকে সাক্ষীদের মধ্যে প্রথমে তালিকাভুক্ত করা হয়, এমনকি সমস্ত পাদ্রিদের চেয়েও অগ্রাধিকার দেওয়া হয়, কিন্তু তাকে কেবল "রাজার কন্যা" উপাধি দেওয়া হয়। পরবর্তী একটি সনদে, তিনি আবারও সাক্ষীদের তালিকার শীর্ষে ছিলেন এবং স্পষ্টভাবে "রাজার কন্যা এবং রাজ্যের উত্তরাধিকারী" হিসাবে অভিহিত হয়েছেন।  

তার পুত্র জিওফ্রের কাছে তার কাউন্টিগুলির দায়িত্ব দেওয়ার পর, ফুলক ১১২৯ সালের মে মাসে দূতসহ জেরুজালেম রাজ্যে পৌঁছান। মেলিসেন্ডে তাকে ২ জুনের আগে বিয়ে করেছিলেন। স্টিভেন রানসিম্যান ধরে নেন যে বিবাহটি জেরুজালেমে উদযাপন করা হয়েছিল, কিন্তু জারোস্লাভ ফোল্ডা উল্লেখ করেন যে এটি আকরে উদযাপিত হতে  কিন্তু সাম্প্রতিক ইতিহাসবিদরা অনুমান করতে পছন্দ করেন না। রাজা বাল্ডউইন মেলিসেন্ডের যৌতুক হিসেবে তাদের একর এবং টায়ার শহর দান করেছিলেন। রাজকীয় এলাকার সবচেয়ে লাভজনক অংশ ছিল এগুলো এবং রাজার জীবদ্দশায় এই দম্পতির দখলে ছিল। ১১৩০ সালের প্রথমার্ধে মেলিসেন্ডে বাল্ডউইন নামে একটি পুত্র সন্তানের জন্ম দেন, যা উত্তরাধিকারকে আরও নিশ্চিত করে।  

মেলিসেন্ডের বোন অ্যালিসের স্বামী প্রিন্স দ্বিতীয় বোহেমন্ড ১১৩০ সালে মারা যান, এবং তাদের একমাত্র সন্তান, দুই বছর বয়সী কনস্ট্যান্সকে অ্যান্টিওক প্রিন্সিপ্যালিটির উত্তরাধিকারী হিসেবে রেখে যান। অ্যালিস অ্যান্টিওকের নিয়ন্ত্রণ নেওয়ার চেষ্টা করেছিলেন, কিন্তু তার এবং মেলিসেন্ডের বাবা, রাজা দ্বিতীয় বাল্ডউইন, তাকে প্রতিরোধ করার জন্য উত্তর দিকে অগ্রসর হন।  বাল্ডউইন অ্যান্টিওকের শাসনভার সরাসরি গ্রহণ করতে অস্বীকৃতি জানান, সম্ভবত জেরুজালেমে শাসনের জন্য মেলিসেন্ডে এবং তার স্বামী ফুলককে প্রস্তুত করার দিকে মনোনিবেশ করতে চেয়েছিলেন; পরিবর্তে, তিনি কনস্ট্যান্সের বিবাহের ব্যবস্থা না হওয়া পর্যন্ত এডেসার কাউন্ট প্রথম জোসেলিনকে রিজেন্ট হিসেবে নিযুক্ত করেন।  

## রাজত্ব
### উত্তরাধিকার

১১৩০ সালে অ্যান্টিওকে হস্তক্ষেপের পর রাজা দ্বিতীয় বাল্ডউইন গুরুতর অসুস্থ হয়ে পড়েন এবং জেরুজালেমে ফিরে আসার পর সম্ভবত তিনি প্রাসাদে থাকতে বাধ্য হয়েছিলেন। মেলিসেন্ডে এবং ফুলক তার শেষ নথিভুক্ত একটি কর্মকাণ্ডে উপস্থিত ছিলেন, যা পবিত্র সমাধির প্রাইওরিতে দান করা হয়েছিল। ১১৩১ সালের আগস্টে এই দম্পতিকে তাদের শিশুপুত্র বাল্ডউইনের সাথে জেরুজালেমের ল্যাটিন পিতৃপুরুষের বাড়িতে ডেকে পাঠানো হয়েছিল, যেখানে গুরুতর অসুস্থ রাজা তার শেষ দিনগুলি কাটানোর সিদ্ধান্ত নিয়েছিলেন। সেখানে, পিতৃপুরুষ, মেসিনেসের উইলিয়াম এবং প্রিলেট ও অভিজাতদের সমাবেশের সামনে, দ্বিতীয় বাল্ডউইন মেলিসেন্ডে, ফুলক এবং তাদের পুত্রকে রাজ্যের দায়িত্ব প্রদান করেন। এর কিছু সময় পরেই, ২১শে আগস্ট তিনি মারা যান।  ১৪ সেপ্টেম্বর, ক্রুশের উৎসবে, পবিত্র সেপালচারের চার্চে ফুলক এবং মেলিসেন্ডেকে প্রধান পিতৃপুরুষ মুকুট পরিয়ে দেন। তারাই ছিলেন সেই গির্জায় প্রথম রাজা এবং রানী যাদের মুকুট পরানো হয়েছিল। দ্বিতীয় বাল্ডউইনের পরপরই এডেসার প্রথম জোসেলিন মারা যান এবং অ্যান্টিওচিন অভিজাতরা ফুলককে প্রিন্সিপালিটিতে একটি নতুন সরকার প্রতিষ্ঠার জন্য আমন্ত্রণ জানান, ফলে মেলিসেন্ডের বোন অ্যালিসের সেখানে কর্তৃত্ব দাবি করার দ্বিতীয় প্রচেষ্টা ব্যর্থ হয়। 

### ফুলকের সাথে  দ্বন্দ্ব
রাণী হওয়ার পর প্রথম দিকে, মেলিসেন্ডে তার বাবার জীবদ্দশায় যে ক্ষমতা অধিকারিণী ছিলেন তার থেকে নিজেকে বঞ্চিত দেখতে পান। নতুন রাজত্বের প্রথম পাঁচ বছর রাজা ফুলক তার কোনও প্রকাশ্য অনুষ্ঠানে তাকে নিজের সাথে যুক্ত করেননি। তিনি মেলিসেন্ডেকে সরিয়ে রাখার চেষ্টা করেছিলেন,  যা তাদের বিবাহ চুক্তি এবং তার পিতা রাজা দ্বিতীয় বাল্ডউইনের শেষ ইচ্ছাকে উলঙ্ঘন করে। মেলিসেন্ডেকে ক্ষমতা থেকে বাদ দেওয়া শুধু কার্যপদ্ধতির ব্যাপার ছিল না: শাসনকার্যে ভূমিকা না থাকলে তিনি নিয়োগ দিতে এবং জমি প্রদান করতে পারতেন না। ১১৩৪ সালে, মেলিসেন্ডের দ্বিতীয় খুড়তুতো ভাই এবং জাফার সামন্ত কাউন্ট দ্বিতীয় হিউ-এর নেতৃত্বে অভিজাতরা ফুলকের বিরুদ্ধে বিদ্রোহ করে। কারণগুলি সম্পূর্ণ স্পষ্ট নয়। এই দ্বন্দ্ব সম্ভবত ফুল্কের প্রতিষ্ঠিত অভিজাতদের গুরুত্বপূর্ণ পদ থেকে—যেমন ক্যাসটেলান এবং অফিসারদের—হটিয়ে আনজু থেকে আসা নতুন অভিজাতদের পক্ষে স্থানান্তরের ফলে উদ্ভূত হয়েছিল।  সম্ভ্রান্ত ব্যক্তিরা হয়তো আশা করেছিলেন যে রাণীকে যদি তার পিতার ইচ্ছানুযায়ী সরকারে ফিরিয়ে আনতে তারা সফল হন, তাহলে তাদের রাজার চক্রান্ত থেকে তিনি রক্ষা করবেন। ইতিহাসবিদ ম্যালকম বারবার যুক্তি দেন যে মেলিসেন্ডে অবশ্যই বিদ্রোহে জড়িত ছিলেন, কিন্তু স্বীকার করেন যে বিদ্রোহে তার ভূমিকা অজানা। 

টায়ারের আর্চবিশপ উইলিয়াম "তরুণ এবং অত্যন্ত সুদর্শন" কাউন্ট হিউয়ের সাথে রাণীর অবৈধ সম্পর্ক থাকার গুজব নথিভুক্ত করেছিলেন, যা রাজার ক্রোধের কারণ হয়েছিল। ইতিহাসবিদ হ্যান্স ই. মেয়ার উল্লেখ করেছেন যে উইলিয়াম নিজেও এই গুজব বিশ্বাস করেননি এবং একজন মধ্যযুগীয় রাণী, যিনি তার পরিবারের সদস্য এবং রাজসভার সদস্যদের দ্বারা সর্বদা পরিবেষ্টিত থাকতেন, তার পক্ষে একজন গোপন প্রেমিক রাখা অত্যন্ত কঠিন হত। অন্যদিকে, হ্যামিল্টন মনে করেন যে, পাদ্রিদের নেতৃত্বে জনমত, ফুলকের পক্ষে থাকত, মেলিসেন্ডে যদি ব্যভিচার করতেন, তাহলে তার পক্ষে থাকত না। আদালতে, হিউর সৎপুত্র, সিজারিয়ার অধিপতি ওয়াল্টার প্রথম গ্রেনিয়ার, প্রকাশ্যে হিউর বিরুদ্ধে রাষ্ট্রদ্রোহের অভিযোগ আনেন - উইলিয়াম দাবি করেন যে এই অভিযোগ ফুলক দ্বারা প্ররোচিত হয়েছিল। হিউ অভিযোগ অস্বীকার করেন এবং তাকে যুদ্ধের মাধ্যমে বিচারের জন্য চ্যালেঞ্জ করা হয়, কিন্তু তিনি হাজির হননি। পরিবর্তে তিনি মিশরের ফাতেমীয়দের সাথে সাধারণ সম্পর্ক স্থাপন করেন &#x2013;যারা ছিল ফ্রাঙ্কদের প্রধান প্রতিপক্ষ &#x2013; যাদের আসকালনের সেনাদল রাজ্য আক্রমণ করেছিল এবং তাদের বিতাড়িত করার পূর্বে দক্ষিণে যথেষ্ট ক্ষতি সাধন করেছিল।  পিতৃপুরুষ শান্তির জন্য মধ্যস্থতা করেছিলেন: হিউ জাফা কাউন্টি রাজার কাছে হস্তান্তর করবেন এবং তিন বছর নির্বাসনে থাকার পর তা ফেরত পাবেন। ইউরোপে যাওয়ার আগেই, হিউকে রাস্তায় একজন নাইট ছুরিকাঘাত করে। সুস্থ হওয়ার পর তিনি নির্বাসনে যান, এবং সেখানে তিনি মারা যান। 

রাজা ফুলককে হিউকে হত্যার নির্দেশ দেওয়ার জন্য ব্যাপকভাবে সন্দেহ করা হয়েছিল;  যদিও তার প্রত্যক্ষভাবে জড়িত থাকার প্রমাণ কখনও পাওয়া যায়নি, কিন্তু তার সুনাম মারাত্মকভাবে ক্ষতিগ্রস্ত হয়েছিল। ত্রয়োদশ শতাব্দীর ফরাসি অনুবাদক উইলিয়াম অফ টায়ারের মতে, মেলিসেন্ডে দীর্ঘদিন ধরে দুঃখ প্রকাশ করেছিলেন যে হিউ "তার জন্য" মারা গেছেন। হিউয়ের প্রতি ফুলকের আচরণ এবং তার সম্মানহানি দেখে তিনি ক্ষুব্ধ হয়েছিলেন।  ফুলকের লোকেরা তার সামনে উপস্থিত হওয়ার সাহস করেনি। রাণী তার বেশিরভাগ ক্রোধ জেরুজালেমের ভিসকাউন্ট, রোহার্ড দ্য এল্ডারের উপর নিক্ষেপ করেছিলেন, যাকে তিনি ফুলককে প্রভাবিত করার জন্য সবচেয়ে বেশি দায়ী করেছিলেন। ফুলক এমনকি নিজের জীবনের জন্যও ভীত ছিলেন। মেয়ার বলেন যে এই কারণেই ফুলক ১১৩৫ সালে অ্যান্টিওকে অবস্থান করেছিলেন। রাজা ও রাণীর মধ্যে তৃতীয় পক্ষের মধ্যস্থতায় পুনর্মিলন না হওয়া পর্যন্ত রাজসভা স্থগিত ছিল। ক্রমাগত প্রচেষ্টার পর, ফুলক রোহার্ড এবং তার অন্যান্য সমর্থকদের জন্য মেলিসেন্ডের থেকে ক্ষমা পেতে সফল হন, যারা পরে আবার আদালতে হাজির হওয়ার অনুমতি পান। তারপর থেকে, টায়ারের উইলিয়ামের ভাষায়, ফুলক "মেলিসেন্ডের অজান্তে, এমনকি তুচ্ছ বিষয়েও উদ্যোগ নেওয়ার চেষ্টা করেননি"। 

### ফুলকের সাথে সহ-শাসন

#### পারিবারিক বিষয়াবলী

তাদের পুনর্মিলনের পর, মেলিসেন্ডের সম্মতি ছাড়া ফুলক আর কখনও জেরুজালেম রাজ্য সম্পর্কিত কোনও সনদ জারি করেননি। তবে, যেখানে তার সম্মতি নেওয়ার প্রয়োজন ছিল না, সেখানে তিনি মেলিসেন্ডের সম্মতি নেননি। তিনি অ্যান্টিওকে তার রাজত্ব প্রতিষ্ঠা করেছিলেন প্রিন্সিপালিটির ব্যারনদের সিদ্ধান্তের উপর ভিত্তি করে, এবং মেলিসেন্ডের এতে কোনও দাবি ছিল না। ক্ষমতায় পুনরায় আসার পর ফুলকের সাথে শত্রুতা বজায় রাখা মেলিসেন্ডের স্বর্থানুরূপ ছিল না। তার উত্তরাধিকারকে শক্তিশালী করার প্রয়োজন ছিল, যা এতদিন শুধুমাত্র এক পুত্রের উপর নির্ভরশীল ছিল এবং তিনি অ্যান্টিওকে ফুলকের নীতিগুলিকে প্রভাবিত করতে চেয়েছিলেন, যেখানে তার বোন অ্যালিস আবার ক্ষমতা দখল করেছিলেন। মেলিসেন্ডে সফলভাবে ফুলকের সাথে অ্যালিসের কাজে হস্তক্ষেপ না করার জন্য মধ্যস্থতা করেছিলেন। তিনি ১১৩৫ সালের শেষের দিকে অ্যান্টিওক থেকে ফিরে আসেন এবং রাজকীয় দম্পতি আরেকটি সন্তানের জন্ম দেন। ১১৩৬ সালে আমালরিক নামে এক পুত্রের জন্ম হয়। সে মেলিসেন্ডের প্রিয় সন্তান হয়ে ওঠে। 

বারবার এবং ফোল্ডার ব্যাখ্যা অনুসারে, মেলিসেন্ডে এবং ফুলকের পুনর্মিলনের একটি বাস্তব ফলাফল হল বিলাসবহুল মেলিসেন্ডে সাল্টার - একটি ব্যক্তিগত প্রার্থনা বই যা বিশ্বাস করা হয় যে ফুলক ১১৩৫ সালের দিকে মেলিসেন্ডের জন্য তার সাথে নিজেকে একীভূত করার উদ্যমী প্রচেষ্টার অংশ হিসাবে অনুমোদিত করেছিলেন।  এটি ক্রুসেডার রাষ্ট্রগুলিতে পশ্চিমা, গ্রীক এবং আর্মেনিয়ান সংস্কৃতির সংমিশ্রণকে প্রতিফলিত করে। ফোল্ডা যুক্তি দেন যে, এই গীতিনাট্যটি বৈচিত্র্যময় জনগোষ্ঠীর রাণী হিসেবে প্রাপকের শৈল্পিক রুচি, আগ্রহ এবং সংবেদনশীলতার প্রতি ইঙ্গিত করে। 

মেলিসেন্ডের হস্তক্ষেপ অ্যালিসের ভাগ্যের দীর্ঘস্থায়ী নিশ্চয়তা দেয়নি: ১১৩৬ সালে পয়েটিয়ার রেমন্ড তার অপ্রাপ্তবয়স্ক মেয়ে কনস্ট্যান্সকে বিয়ে করতে আসার পর, তিনি স্থায়ীভাবে অ্যান্টিওকে তার রাজত্ব হারিয়ে ফেলেন। রানী তার ছোট বোন হোডিয়েরনা এবং ইওভেটার জন্যও ব্যবস্থা করতে দৃঢ়প্রতিজ্ঞ ছিলেন, যারা তাদের বাবার মৃত্যুর সময় ছোট ছিল। ১১৩৮ সালের কিছু আগে হোদিয়েরনা ত্রিপোলির কাউন্ট, দ্বিতীয় রেমন্ডকে বিয়ে করেছিলেন। বারবার বিশ্বাস করেন যে মেলিসেন্ডে সমস্ত ক্রুসেডার রাজ্যের শাসকগোষ্ঠীকে সংযুক্ত করার প্রয়াসে এই বিবাহের আয়োজন করেছিলেন। ইওভেটা, যিনি একটি কনভেন্টে বেড়ে উঠেছিলেন, তিনি ১১৩৪ সালের দিকে সন্ন্যাসিনী হিসেবে শপথ নেন। উইলিয়ামের ইতিহাস অনুসারে, মেলিসেন্ডে বিচার করেছিলেন যে ইওভেটা খুব উচ্চ বংশের ছিলেন এবং তিনি একজন সাধারণ সন্ন্যাসিনী হওয়ার জন্য উপযুক্ত ছিলেন না এবং সিদ্ধান্ত নিয়েছিলেন যে তাকে মঠাধক্ষ্যা হিসেবে নিয়োগ করা উচিত। বারবার উল্লেখ করেছেন যে "এটা জানার কোন উপায় নেই" যে ইওভেটা সন্ন্যাস জীবনযাপন করতে চেয়েছিলেন নাকি ইওভেটা তাদের পিতার রাজত্বকালে জন্ম নেওয়া সন্তান হিসাবে মেলিসেন্ডে তার রাজনৈতিক হুমকিকে অস্বীকার করার জন্য তাকে প্ররোচিত করেছিলেন। 

#### ধর্মীয় ও বৈদেশিক সম্পর্ক
ফোল্ডা প্রস্তাব করেন যে ১১৩০-এর দশকের গোড়ার দিকে, মেলিসেন্ডে সেন্ট অ্যানের কনভেন্টের সংস্কারে অবদান রেখেছিলেন, যেখানে তার বোন ইওভেটা থাকতেন। মেলিসেন্ডের পৃষ্ঠপোষকতার একমাত্র বর্ণনামূলক নথি হল উইলিয়াম অফ টাইরের বেথানিতে একটি কনভেন্ট নির্মাণের বিবরণ,  যা জেরুজালেমের এত কাছে ছিল যে রাণী যোগাযোগ রাখতে পারতেন। ১১৩৮ সালের ফেব্রুয়ারিতে তিনি এবং ফুলক বেথানি এবং এর আওতাধীন গ্রামগুলির গির্জা হস্তান্তর করার জন্য পিতৃপতি এবং পবিত্র সমাধির ক্যাননদের রাজি করান যাতে সেখানে একটি নতুন ধর্মীয় সম্প্রদায় গড়ে তোলা যায়। সেন্ট ল্যাজারাসের কনভেন্ট, যা পরবর্তীতে জানা যায়, ছয় বছর ধরে নির্মাণাধীন ছিল। মেলিসেন্ডে এত উদারভাবে কনভেন্টটিকে সম্পত্তি, মূল্যবান পাথর, সিল্ক এবং গির্জার পোশাকে ভরা সোনালী ও রূপার পবিত্র পাত্র দিয়েছিলেন যে তিনি এটিকে রাজ্যের অন্য যেকোনো মঠ বা গির্জার চেয়ে সমৃদ্ধ করে তুলেছিলেন। প্রাথমিকভাবে মেলিসেন্ডে একজন বয়স্ক মঠাধক্ষ্যকে বসিয়েছিলেন। তার মৃত্যুর পর, মেলিসেন্ডের ইচ্ছানুযায়ী ইওভেটা স্থলাভিষিক্ত হন এবং মেলিসেন্ড আরও উপহার পাঠান, যেমন বই, অলঙ্কার এবং পানপাত্র। বেথানির কনভেন্ট নির্মাণ এবং সেখানে দান করার ক্ষেত্রে হ্যামিল্টন মেলিসেন্ডের পৃষ্ঠপোষক ক্ষমতার একটি "চমৎকার" উদাহরণ দেখতে পান। 

১১৩৮ সালে রাজা ফুলক এবং রানী মেলিসেন্ডে তাদের বড় ছেলে বাল্ডউইনকে তাদের কাজে যুক্ত করতে শুরু করেন, কিন্তু তার রাজ্যাভিষেক না করার সিদ্ধান্ত নেন।  সামরিক অভিযানে জড়িত থাকার কারণে আদালতে ফুলকের অনুপস্থিতির সময় মেলিসেন্ডের শাসনকার্যের অভিজ্ঞতা সম্ভবত প্রসারিত হয়েছিল। তাদের পূর্বসূরীদের বিপরীতে, ফুলক এবং মেলিসেন্ডে বিজয়যুদ্ধে খুব কম আগ্রহ দেখিয়েছিলেন এবং ফাতিমিয়রা তাদের সাথে সম্পর্ক স্থাপনের চেষ্টা করেছিলেন। পরিবর্তে, এই দম্পতি আসকালনের অবরোধ কার্যকর করার এবং তুর্কি আতাবেগ, জেঙ্গির মোসুলের বিরুদ্ধে রাজ্যের সীমানা সুরক্ষিত করার দিকে মনোনিবেশ করেছিলেন।  এই প্রচেষ্টার অংশ হিসেবে, তারা ১১৩৪-৩৬ সালে বেথগিবেলিন দুর্গ নির্মাণে বিপুল পরিমাণ অর্থ বিনিয়োগ করে।  ১১৩৯ সালে দামেস্কের শাসক মু'ইন আদ-দীন উনুর দামেস্কের ভূখণ্ড আক্রমণকারী জেনগির বিরুদ্ধে জোট গঠনের বিনিময়ে বানিয়াস শহর এবং ফুলক ও মেলিসেন্ডেকে যথেষ্ট পরিমাণ অর্থ প্রদানের প্রস্তাব দেন। রাজা এবং রানী জেরুজালেমের দিকে জেনগিদের সম্প্রসারণ রোধে তাদের নিজস্ব স্বার্থ রক্ষা করার জন্য রাজি হন।  

মেলিসেন্ডে চার্চের উপর দৃঢ় নিয়ন্ত্রণ বজায় রেখেছিলেন। ১১৩০-এর দশকের শেষের দিক থেকে তিনি ধর্মীয় প্রতিষ্ঠানগুলির আরও সম্প্রসারণের তত্ত্বাবধান করেন, যার মধ্যে রয়েছে সামেরিয়ায় প্রভুর মন্দিরের জন্য বিস্তৃত জমি প্রদান,  পবিত্র সমাধিতে বেশ কয়েকটি জমি অনুদান,  এবং যিহোসাফাতের উপত্যকার সেন্ট মেরির অ্যাবে, অর্ডার অফ দ্য হসপিটাল, সেন্ট লাজারাসের কুষ্ঠরোগী হাসপাতাল এবং মাউন্টজয়ের সেন্ট স্যামুয়েলের চার্চের প্রিমোনস্ট্র্যাটেনসিয়ানদের অনুদান। মেলিসেন্ডে ধারাবাহিকভাবে সিরিয়াক অর্থোডক্স চার্চকে সমর্থন করেছিলেন।  জেরুজালেমের সিরিয়াক অর্থোডক্স আর্চবিশপ, ইগনাশিয়াস তৃতীয় জাদিদা, মেলিসেন্ডের কাছে আবেদন করেছিলেন যখন ফুলক একজন ফ্রাঙ্কিশ নাইট, টাওয়ার অফ ডেভিডের জিওফ্রের চার্চের কিছু জমির উপর দাবি সমর্থন করেছিলেন। সিরিয়াক সন্ন্যাসী মাইকেলের মতে, মেলিসেন্ডে "এই ঘটনায় খুবই দুঃখিত" ছিলেন। তিনি বেথগিবেলিনে থাকা ফুলককে জানিয়েছিলেন এবং বলেছিলেন যে যদি কেউ আর্চবিশপকে সাহায্য করে তাহলে তার প্রতি তার গভীর কৃতজ্ঞতা থাকবে &#x2013; এটি একটি অন্তর্নিহিত হুমকি। মেলিসেন্ডের উপস্থিতিতে মামলার শুনানি না হওয়া পর্যন্ত ফুলক রায় বিলম্বিত করতে সম্মত হন। তার মধ্যস্থতার জন্য, সিরিয়াকরা তাদের জমি ধরে রাখতে পেরেছিল। তিনি আর্মেনিয়ান চার্চের সাথেও সম্পর্ক উন্নত করার জন্য কাজ করেছিলেন; এর নেতা, ক্যাথলিক তৃতীয় গ্রেগরি, ১১৪০ সালে জেরুজালেমে ল্যাটিন চার্চের একটি ধর্মসভায় যোগ দিয়েছিলেন। সেন্ট সাবাসের গ্রীক অর্থোডক্স মঠটিও মেলিসেন্ডের কাছ থেকে একটি অনুদান পেয়েছিল। তার বিলাসবহুল উপহার কিংবদন্তি হয়ে ওঠে এবং তিনি একজন ধার্মিক নারী হিসেবে খ্যাতি অর্জনের পাশাপাশি চার্চের রাজনৈতিক সমর্থনও অর্জন করেন। 

১১৪০-এর দশকের গোড়ার দিকে অ্যাসকালনকে বিচ্ছিন্ন করার জন্য ফুলক এবং মেলিসেন্ডের প্রচেষ্টা অব্যাহত ছিল। এই দম্পতি আরও দুটি দুর্গ নির্মাণ করেন, ১১৪১ সালে ইবেলিন এবং ১১৪২ সালে ব্লাঞ্চেগার্ড । তারা অ্যাসকালন দখলের কোন চেষ্টা করেনি। 

### একক রাজত্ব

#### যোগদান এবং একত্রীকরণ

১১৪৩ সালের শেষের দিকে রাজদরবার এক্রে অবস্থিত ছিল এবং শান্তির সময় উপভোগ করছিল। ৭ নভেম্বর মেলিসেন্ডে পিকনিক করার ইচ্ছা প্রকাশ করেন। যখন তারা গ্রামাঞ্চলে ঘোড়ায় চড়ে যাচ্ছিল, তখন ফুলক একটি খরগোশের পিছনে ধাওয়া করেন। তার ঘোড়া হোঁচট খেয়ে এবং তিনি ছিটকে পড়েন, আর ঘোড়ার ভারী জিনটি তার মাথায় আঘাত করে। অচেতন অবস্থায় তাকে একরে নিয়ে যাওয়া হয়, যেখানে তিনি ১০ নভেম্বর মারা যান। মেলিসেন্ডে জনসমক্ষে শোক প্রকাশ করেন এবং তারপর সরকারের পূর্ণ দায়িত্ব গ্রহণ করেন। 

১১৩১ সালে পবিত্র, অভিষিক্ত এবং মুকুটধারী মেলিসেন্ডে, ১১৪৩ সালের ক্রিসমাসে দ্বিতীয় রাজ্যাভিষেক করেন, এবার তৃতীয় বাল্ডউইনের সাথে, যিনি এই উপলক্ষে পবিত্র এবং অভিষিক্ত হয়েছিলেন। অনুষ্ঠানগুলি প্যাট্রিয়ার্ক উইলিয়াম দ্বারা সম্পাদিত হয়েছিল। সমস্ত ক্ষমতা ছিল মেলিসেন্ডের হাতে;  তখন বাল্ডউইনের বয়স ছিল ১৩ এবং মেলিসেন্ড ছিলেন তার অভিভাবক। সাধারণত বলা হয় যে রানী তার ছেলের রাজপ্রতিনিধি হিসেবে কাজ করেছিলেন, কিন্তু তিনি বা টায়ারের ইতিহাসবিদ উইলিয়াম কেউই তার শাসনকে রাজপ্রতিনিধিত্ব  হিসেবে দেখেননি। বংশগত অধিকারের মাধ্যমে মেলিসেন্ডে রাজকীয় ক্ষমতায় এসেছিলেন বলে উইলিয়ামের বক্তব্য উদ্ধৃত করে হ্যামিল্টন এই সিদ্ধান্তে উপনীত হন যে তিনি "একজন রাজপ্রতিনিধি নন বরং রাণী শাসক " ছিলেন। বাল্ডউইন সর্বশেষ ১১৪৪ সালে মেলিসেন্ডের নাম উল্লেখ না করেই সনদ জারি করতে শুরু করেন; এরপর থেকে মা ও ছেলে যৌথভাবে সবগুলি জারি করেন, যার ফলে মেয়ার বিশ্বাস করেন যে মেলিসেন্ডে কেবল তার ছেলের নামে কোনও সনদ জারি করা নিষিদ্ধ করেছিলেন। 

একমাত্র শাসক হিসেবে মেলিসেন্ডের প্রথম পদক্ষেপ ছিল রাজ্যের কার্যালয়গুলিতে সমর্থক নিয়োগ করা। একজন মহিলা হিসেবে, মেলিসেন্ডে সেনাবাহিনীর নেতৃত্ব দিতে পারতেন না। তিনি তার প্রথম খুড়তুতো ভাই, সম্প্রতি রাজ্যে আগত, হিয়ারগেসের মানাসেসকে, কনস্টেবল হিসেবে তার নামে সামরিক বিষয় পরিচালনার জন্য নিযুক্ত করেছিলেন মেলিসেন্ডে তার প্রজাদের একজনকে ক্ষমতা দেওয়ার পরিবর্তে তার পৃষ্ঠপোষকতার উপর নির্ভরশীল একজন খুড়তুতো ভাইকে বেছে নিয়ে রাজকীয় কর্তৃত্ব সংরক্ষণ নিশ্চিত করেছিলেন।  তিনি হয়তো আরও সন্তান ধারণের জন্য যথেষ্ট তরুণবয়স্কা ছিলেন, কিন্তু দুটি পুত্রই তার কাছে যথেষ্ট ছিল এবং তিনি পুনর্বিবাহ না করার সিদ্ধান্ত নিয়েছিলেন; মারে উল্লেখ করেছেন যে মানাসেস রাণীর একজন "বিকল্প স্বামী" ছিল যিনি তার পক্ষে সামরিক কর্তৃত্ব পরিচালনা করতে পারতেন। 

মানাসেস ছাড়াও, রাণীর অভ্যন্তরীণ সংগঠনে ছিলেন নাবলুসের রাজা, মিলির ফিলিপ ; গ্যালিলের রাজপুত্র, টাইবেরিয়াসের এলিন্যান্ড ; এবং ভিসকাউন্ট, প্রবীণ রোহার্ড। ফুলকের রাজত্বের প্রথম দিকে ফিলিপের পরিবার দুর্বল হয়ে পড়েছিল এবং এটি মেলিসেন্ডের প্রতি ফিলিপের আনুগত্য ব্যাখ্যা করতে পারে। রাজ্যের অন্য যেকোনো শাসকের চেয়ে এলিন্যান্ডের কাছে বেশি সংখ্যক নাইট ছিল। ১১৩০-এর দশকের গোড়ার দিকে রোহার্ড মেলিসেন্ডের স্বামীর তাকে বাদ দেওয়ার প্রচেষ্টাকে সমর্থন করে রানির ক্রোধের শিকার হয়েছিলেন, কিন্তু তিনি জেরুজালেম শহরের একজন গুরুত্বপূর্ণ ব্যক্তিত্ব ছিলেন এবং স্পষ্টতই, উভয়েই শান্তি স্থাপনে সন্তুষ্ট ছিলেন। ফিলিপ, এলিন্যান্ড এবং রোহার্ডের সমর্থন মেলিসেন্ডেকে জেরুজালেম, সামেরিয়া এবং গ্যালিলির নিয়ন্ত্রণের মাধ্যমে তার অবস্থান বজায় রাখতে সক্ষম করেছিল, যার সবকটিতেই রাজকীয় কার্যক্ষেত্রের উল্লেখযোগ্য অংশ ছিল। 

#### গির্জার ব্যবস্থাপনা

মেলিসেন্ডের পৃষ্ঠপোষকতা এবং দৃঢ় ব্যক্তিত্ব জেরুজালেমে স্থাপত্য কার্যকলাপের উত্থান ঘটায়। তার এবং তৃতীয় বাল্ডউইনের রাজ্যাভিষেকের পর, পবিত্র সমাধির চার্চকে সম্প্রসারিত করার কাজ শুরু হয়। ফোল্ডা যুক্তি দেন যে এই প্রকল্পটি রানী মেলিসেন্ডের কাছ থেকে প্রচুর সমর্থন এবং প্যাট্রিয়ার্ক উইলিয়ামের সাথে তার সহযোগিতা পেয়েছে। ইতিহাসবিদ নুরিথ কেনান-কেদার জেরুজালেমের সেন্ট জেমস ক্যাথেড্রালের আর্মেনীয় বৈশিষ্ট্যের জন্য রাণীর সমর্থন এবং প্রভাবকে কৃতিত্ব দেন। 

মেলিসেন্ডে ১১৪৪ বা ১১৪৫ সালে ক্লেয়ারভক্সের বিখ্যাত সন্ন্যাসী বার্নার্ডের কাছ থেকে উৎসাহ-সূচক একটি চিঠি পেয়েছিলেন, কিন্তু বার্নার্ডের লেখা তার পরবর্তী চিঠিতে তিনি রাণীর সম্পর্কে "কিছু খারাপ প্রতিবেদন" শোনার কথা উল্লেখ করেছিলেন। "খারাপ প্রতিবেদনগুলি" ফ্রান্সের একজন বেনামী প্রেমোনস্ট্রাটেনসিয়ান সন্ন্যাসীর দাবির সাথে সম্পর্কিত হতে পারে, যিনি সিগেবার্ট অফ জেমব্লক্সের ক্রনিকলের ধারাবাহিকতায় লিখেছেন যে ১১৪৮ সালে মেলিসেন্ডে তুলুজের কাউন্ট আলফোনসো জর্ডানকে বিষ প্রয়োগ করেছিলেন এবং তার পুত্র বার্ট্রান্ডকে মুসলিমদের দ্বারা বন্দী করার ব্যবস্থা করেছিলেন। সন্ন্যাসী লিখেছেন যে রানী এটি করেছিলেন যাতে ত্রিপোলির কাউন্টের আত্মীয় আলফোনসো জর্ডান তার শ্যালক রেমন্ড এবং বোন হোডিয়েরনার দ্বারা ত্রিপোলি দখলের হুমকি না পান। তবে, মেলিসেন্ডের প্রেমোনস্ট্রাটেনসিয়ানদের সাথে ভালো সম্পর্ক ছিল, এবং বারবার সন্ন্যাসীর শত্রুতার জন্য "সন্ন্যাসী জগতের স্থানীয় নারী বিদ্বেষ "কে দায়ী করেন। 

বিশ্বস্ত লোকদের দিয়ে গুরুত্বপূর্ণ পদ পূরণ করে, মেলিসেন্ডে চ্যান্সেরির দিকেও মনোযোগ দেন: তার স্বামীর বিশ্বস্ত এলিয়াসকে চ্যান্সেলর হিসেবে নিয়োগ করতে অনিচ্ছুক হয়ে, তিনি তাকে টাইবেরিয়াসের বিশপ হওয়ার ব্যবস্থা করেন - এটি এমন পদোন্নতি ছিল যা তিনি প্রত্যাখ্যান করতে পারতেন না। ১১৪৫ সালে মেলিসেন্ডে ইলিয়াসের স্থলাভিষিক্ত হওয়ার জন্য আরেকজন নবাগত ইংরেজ রাল্ফকে চ্যান্সেলর নিযুক্ত করেন। ১১৪৬ সালের জানুয়ারিতে টায়ারের আর্চবিশপ, অ্যাঙ্গোলেমের ফুলচার, পিতৃপুরুষের পদে মেসিনেসের উইলিয়ামের স্থলাভিষিক্ত হন, যিনি ১১৪৫ সালের সেপ্টেম্বরে মারা গিয়েছিলেন। মেলিসেন্ডে জোর দিয়েছিলেন যে রাল্ফকে টায়ার-এর শূন্য পদে নিযুক্ত করা হোক। বারবারের মতে, ফুলচার মেলিসেন্ডের সমর্থনে পিতৃপুরুষের পদে উত্তীর্ণ হয়েছিলেন, তবুও তিনি রাল্ফকে পছন্দ করার বিরোধিতায় নেতৃত্ব দিয়েছিলেন। টায়ারের রাজত্ব নিয়ে দ্বন্দ্বই একমাত্র সময় ছিল যখন মেলিসেন্ডে চার্চের সাথে মতবিরোধে লিপ্ত হয়েছিলেন। 

#### পবিত্র যুদ্ধ
রাজ্যাভিষেকের পরপরই, তৃতীয় বাল্ডউইন যুদ্ধক্ষেত্রে নিজেকে প্রতিষ্ঠিত করার চেষ্টা করেছিলেন, যে ক্ষেত্রে তিনি তার মায়ের চেয়ে এগিয়ে ছিলেন। ১১৪৪ সালে তিনি ওয়াদি মুসায় একটি বিদ্রোহ দমন করেন। রানী মেলিসেন্ডে এবং তার কনস্টেবল, মানাসেস, সেই বছরের নভেম্বরে তার একক শাসনামলে প্রথম সংকটের মুখোমুখি হন যখন মসুলের আতাবেগ, জেঙ্গি, এডেসা অবরোধ করে । এডেসেনেরা তরুণ রাজার কাছে সাহায্যের জন্য আবেদন করেছিল, কিন্তু মেলিসেন্ডেই সিদ্ধান্ত নিয়েছিল। তিনি একটি কাউন্সিল ডেকেছিলেন, এবং সিদ্ধান্ত নেওয়া হয়েছিল যে মানাসেস, ফিলিপ এবং এলিন্যান্ডকে একটি ত্রাণ বাহিনীর নেতৃত্ব দেওয়া উচিত। মেয়ার বিশ্বাস করেন যে তরুণ রাজাকে পাঠানো হয়নি কারণ মেলিসেন্ডে ওয়াদি মুসায় তার সাফল্যে অসন্তুষ্ট ছিলেন;  তিনি যুক্তি দেন যে রানী চাননি যে তার ছেলে সামরিক নেতা হিসেবে খ্যাতি অর্জন করুক, এবং পরে সে তার রাজনৈতিক নেতৃত্বের জন্য হুমকি হয়ে উঠুক। বারবার পরামর্শ দেন যে মেলিসেন্ডে চৌদ্দ বছর বয়সী বাল্ডউইনকে পাঠাননি, কারণ তিনি ভেবেছিলেন পরিস্থিতির গুরুত্ব নির্ধারণের জন্য অভিজ্ঞ প্রাপ্তবয়স্কদের প্রয়োজন। যাই হোক না কেন, সেনাবাহিনী সময়মতো এডেসা পৌঁছাতে পারেনি:  শহরটি তুর্কিদের হাতে পড়ে, যারা শহরের আর্মেনিয়ান এবং গ্রীক জনসংখ্যাকে রক্ষা করেছিল, কিন্তু সিরিয়ান ইতিহাসবিদ মাইকেলের মতে "তারা যেখানেই পারত ফ্রাঙ্কদের হত্যা করতো"। যখন এডেসার পতনের খবর জেরুজালেমে পৌঁছায়, মেলিসেন্ডে পোপের কাছে দূত পাঠানোর বিষয়ে পরামর্শ করার জন্য সেটি অ্যান্টিওকে পাঠান, যাতে তিনি নতুন ধর্মযুদ্ধের অনুরোধ করতে পারেন। ১১৪৫ সালের প্রথম দিকে তৃতীয় বাল্ডউইন তার পনেরতম জন্মদিনে প্রাপ্তবয়সে পৌঁছেছিলেন,  কিন্তু এই উপলক্ষটি প্রকাশ্যে উদযাপন করা হয়নি। 

১১৪৬ সালের সেপ্টেম্বরে জেঙ্গিকে হত্যা করা হয়। পরের বছরের গোড়ার দিকে, দামেস্কের শাসক উনুরের নামে হাওরানে বসরা এবং সালখাদ শাসনকারী আলতুন্তাশ স্বাধীনতার জন্য আক্রমণ করেন। তিনি জেরুজালেমে এসেছিলেন এবং হাউরানের প্রভু হিসেবে তাকে প্রতিষ্ঠিত করলে ফ্রাঙ্কদের হাতে তার শহরগুলি তুলে দেওয়ার প্রস্তাব দিয়েছিলেন। মেলিসেন্ডে প্রস্তাবটি বিবেচনা করার জন্য তার কাউন্সিল ডেকেছিলেন। যদিও দামেস্ক তাদের মিত্র ছিল, কিন্তু প্রস্তাবটি আকর্ষণীয় ছিল: হাউরানদের বেশিরভাগই খ্রিস্টান ধর্মাবলম্বী ছিলেন এবং এই অঞ্চলের নিয়ন্ত্রণ দামেস্ককে একটি ঝুঁকিপূর্ণ অবস্থানে ফেলবে। উনুরের সেনাবাহিনী আলতুন্তাশকে বসরা বা সালখাদে ফিরে যেতে বাধা দেয়।  ফ্রাঙ্করা টাইবেরিয়াসে একটি সেনাবাহিনী জড়ো করেছিল, কিন্তু উনুরকে জানিয়েছিল যে তারা আলতুন্টাশ পুনরায় স্থাপন করার পরিকল্পনা করছে। বন্ধুত্বপূর্ণ শক্তির বিদ্রোহী দাসদের সমর্থন করার বিরুদ্ধে রাণীর নিজস্ব সামন্ততান্ত্রিক আইনের উদ্ধৃতি দিয়ে উনুর আপত্তি জানান। সে তার খরচ পরিশোধ করার প্রস্তাব দিয়েছিল। মেলিসেন্ডে একজন নাইট, বার্নার্ড ভাচারকে দামেস্ককে পাঠান এই বিষয় জানতে যে তার সেনাবাহিনী আলতুন্টাশকে বোসরাতে ফিরিয়ে আনবে কিন্তু দামেস্কের অঞ্চল আক্রমণ করবে না। উনুর বার্নার্ডকে রাজি করান যে অভিযানটি বাতিল করা উচিত। তিনি তরুণ রাজা বাল্ডউইনকে রাজি করান এবং কাউন্সিল পরিকল্পনাটি ত্যাগ করার সিদ্ধান্ত নেয়। সেনাবাহিনীর আন্দোলনকারীরা, সম্ভাব্য লাভজনক অভিযানের ক্ষতিতে ক্ষুব্ধ হয়ে, অভিযানটি এগিয়ে নেওয়ার দাবি জানায়। বাল্ডউইন হাল ছেড়ে দেন কিন্তু জেনগির উত্তরসূরি নূর আল-দীনের সাথে উনুরের জোট বাঁধার পর, তিনি সম্পূর্ণরূপে পরাজিত হন। এই পরাজয়ের পর, মেলিসেন্ডে তার ছোট ছেলে আমালরিককে সনদ জারির সময় যুক্ত করেন, যা বাল্ডউইনের অবস্থানকে ক্ষুণ্ন করে। 

এডেসার পতনের খবর ইউরোপকে হতবাক করে দিয়েছিল, যার ফলে পোপ তৃতীয় ইউজিন দ্বিতীয় ক্রুসেড শুরু করতে বাধ্য হন। ফ্রান্সের রাজা সপ্তম লুই, রানী এলেনর এবং জার্মানির রাজা তৃতীয় কনরাড তাদের আত্মীয়স্বজন, সামন্ত এবং সৈন্যদের নিয়ে পোপের উত্তরাধিকারীদের সাথে লেভান্ট ভ্রমণ করেছিলেন। ২৪ জুন ১১৪৮ সালে  জেরুজালেম থেকে রাণী মেলিসেন্ডে, রাজা বাল্ডউইন, প্যাট্রিয়ার্ক ফুলচার, আর্চবিশপ এবং বিশপ, নাইটস হসপিটালার এবং টেম্পলারের প্রভু এবং নেতৃস্থানীয় অভিজাতদের সমন্বয়ে গঠিত একটি দল তাদের সাথে একত্রে মিলিত হয়; এটি ছিল ল্যাটিন প্রাচ্যে অনুষ্ঠিত বিশিষ্ট ব্যক্তিদের সবচেয়ে চিত্তাকর্ষক সমাবেশ। এপ্রিল মাসেই দামেস্ক আক্রমণের সিদ্ধান্ত নিয়েছিলেন বাল্ডউইন, কনরাড এবং ফুলচার, একটি ছোট বৈঠকে, যেখানে মেলিসেন্ডে স্পষ্টতই যোগ দেননি। দামেস্কের পরবর্তী অবরোধ ক্রুসেডারদের জন্য একটি দ্রুত এবং অপমানজনক পরাজয়ের মধ্য দিয়ে শেষ হয়। দ্বিতীয় ক্রুসেডের বিবরণে মেলিসেন্ডের খুব কম উল্লেখ পাওয়া যায় এবং দামেস্ক আক্রমণের বিষয়ে তার অবস্থান সম্পর্কে ইতিহাসবিদরা দ্বিমত পোষণ করেন। 

১১৪৯ সালে, নূর আল-দীনের হাতে খ্রিস্টানদের আরেকটি ভয়াবহ পরাজয়ে প্রিন্স রেমন্ডের মৃত্যুর পর, বাল্ডউইন অ্যান্টিওকের দায়িত্ব গ্রহণের জন্য তড়িঘড়ি করেন। এই মুহুর্তে মেলিসেন্ডে তার পদ আরও হ্রাস করেন: ১১৪৯ সাল থেকে তিনি আর তার সাথে যৌথভাবে সনদ জারি করেননি, বরং কেবল তাকে সম্মতি দেওয়ার অনুমতি দেন। 

#### তৃতীয় বাল্ডউইনের এর সাথে সম্পর্কে ফাটল
মেলিসেন্ডের চ্যান্সেলর রাল্ফকে টায়ারে নিয়োগ নিয়ে চার্চের সাথে বিরোধ ১১৪৯ সালের মধ্যে চরমে পৌঁছে এবং রাণীর ও বাল্ডউইনের মধ্যে বিরোধ বৃদ্ধির রাণীর জন্য একটি গুরুতর সমস্যা হয়ে ওঠে। চার্চকে মিত্র হিসেবে ধরে রাখার জন্য, তিনি হয় র‍্যালফকে চ্যান্সেরি থেকে বরখাস্ত করেছিলেন অথবা তাকে পদত্যাগ করতে বাধ্য করেছিলেন। তবে, তিনি তার সহ-শাসকের সম্মতি ছাড়া নতুন চ্যান্সেলর নিয়োগ করতে পারতেন না এবং এর ফলে চ্যান্সেরি ভেঙে পড়ে। এরপর থেকে মা ও ছেলে আলাদা আলাদা লিপিকার নিয়োগ করতে শুরু করেন, যা তাদের সহ-রাজত্বে কোনও প্রকাশ্য বিরতি এড়ায়, বরং রাজকীয় ক্ষমতার এক অভূতপূর্ব বিভাজনকে চিহ্নিত করে। 

১১৪৯ সালের দিকে তার বিশ্বস্ত এবং সবচেয়ে গুরুত্বপূর্ণ সামন্ত, গ্যালিলির রাজপুত্র এলিন্যান্ডের মৃত্যু মেলিসেন্ডের জন্য একটি বড় ধাক্কা ছিল। ১১৫০ সালে জেনগি সৈন্যদের দ্বারা এডেসার কাউন্ট দখলের পর, বাল্ডউইন লর্ডদেরকে তার সাথে অ্যান্টিওকে যাওয়ার জন্য ডেকে পাঠান, কিন্তু মেলিসেন্ডের অনুগতরা তা প্রত্যাখ্যান করেন। মেয়ারের মনে, রাণীর এই প্রচেষ্টা ছিল বাল্ডউইনকে কোনও সামরিক সাফল্য অর্জন থেকে বিরত রাখার জন্য, এবং বিশেষ করে উত্তরের ক্রুসেডার রাজ্যগুলিকে রক্ষা করার ক্ষেত্রে জেরুজালেমের রাজাদের ঐতিহ্যবাহী ভূমিকা পালন থেকে বিরত রাখার জন্য। বাল্ডউইন যতটুকু সম্ভব শক্তি নিয়েই এগিয়ে গেলেন। 

১১৫০ সাল থেকে মেলিসেন্ডে বাল্ডউইনের সাথে সংঘর্ষের প্রস্তুতি নিচ্ছিলেন: তিনি তার নিজস্ব প্রশাসনিক ব্যবস্থা স্থাপন করেছিলেন এবং তার প্রতি অনুগত প্রভুদের একত্রিত করেছিলেন। ১১৫০ সালে তিনি তার খুড়তুতো ভাই এবং কনস্টেবল মানাসেসের জন্য রামলার হেলভিসের বিবাহ প্রস্তাব, যিনি ছিলেন তার সমর্থক ইবেলিনের বারিসানের বিধবা স্ত্রী। এতে বারিসানের ছেলেরা, হিউ, বাল্ডউইন এবং বালিয়ান ক্ষুব্ধ হন, কারণ এর ফলে তারা রামলায় জমি হারাতে বাধ্য হন। অন্যদিকে, বাল্ডউইন তার মায়ের সাথে তার বিচ্ছিন্নতার জন্য মানাসেসকে দায়ী করেছিলেন। ১১৫১ সালে মেলিসেন্ডে বাল্ডউইনের বিরুদ্ধে তার অবস্থান আরও সুসংহত করেন যখন তিনি তার ছোট ছেলে আমালরিককে জাফার কাউন্ট বানান। গির্জা ছাড়াও তিনি তার সবচেয়ে গুরুত্বপূর্ণ পক্ষপাতী হয়ে ওঠেন। একই বছর, রানী যানজট নিরসনের জন্য জেরুজালেমের জাফা গেটে একটি মিল ভেঙে ফেলার নির্দেশ দেন এবং ১১৫২ সালে আল-বিরেহ থেকে আরবদের ভাড়া করেন ব্যাড কুকিং স্ট্রিট বরাবর বাজার এবং স্টলগুলি পুনর্নির্মাণের জন্য;   এটি সম্ভবত অভিজাত এবং ধর্মযাজকদের পাশাপাশি নাগরিকদের সমর্থন অর্জনের একটি প্রচেষ্টা ছিল।  

#### গৃহযুদ্ধ

১১৫২ সালের গোড়ার দিকে বাল্ডউইন মেলিসেন্ডের বিরুদ্ধে অভিযান শুরু করেন। তিনি দাবি করেছিলেন যে ইস্টার রবিবারে পিতৃপুরুষ তাকে মুকুট পরিয়ে দেবেন কিন্তু তার মাকে মুকুট পরিয়ে দেবেন না, যার অর্থ হবে যে তখন থেকে বাল্ডউইনই একমাত্র শাসক হবেন। প্যাট্রিয়ার্ক ফুলচার প্রত্যাখ্যান করেছিলেন, কারণ চার্চ মেলিসেন্ডেকে সমর্থন করতো। ইস্টার সোমবারে বাল্ডউইন মুকুটের পরিবর্তে লরেল পুষ্পস্তবক পরে মেলিসেন্ডের ক্ষমতার কেন্দ্রস্থল জেরুজালেমে একটি জাঁকজমকপূর্ণ শোভাযাত্রা বের করেন।  এরপর তিনি হাইকোর্টকে ডেকে পাঠান এবং তার এবং তার মায়ের মধ্যে রাজ্য ভাগাভাগির অনুরোধ করেন। হ্যামিল্টনের জন্য, এই অনুরোধটি "অপরাধমূলকভাবে দায়িত্বজ্ঞানহীন" ছিল কারণ রাজ্যটি বিভাজন সহ্য করার জন্য খুবই ছোট ছিল;  তবুও মেয়ার যুক্তি দেন যে মেলিসেন্ডে পূর্ববর্তী দুই বছরে *[[কার্যত]]<nowiki/>ভাবে* রাজ্য ভাগ করেছিলেন। সভায় মেলিসেন্ডে যুক্তি দিয়েছিলেন যে বংশগত অধিকার অনুসারে সমগ্র রাজ্য তার, যার অর্থ হল বাল্ডউইনই তার অধিকার দখল করেছিলেন, কিন্তু তিনি বিভাজনে সম্মত হন। রাণী জুডিয়া এবং সামেরিয়া অঞ্চলগুলি ধরে রেখেছিলেন যখন বাল্ডউইন একর এবং টায়ার দখল করেছিলেন।  

রাজ্যের বিভাজন স্বল্পস্থায়ী ছিল।  বাল্ডউইন ঘোষণা করেন যে তাকে যে জমি বরাদ্দ করা হয়েছিল তা তাকে রাজা হিসেবে আর্থিকভাবে সহায়তা করার জন্য অপর্যাপ্ত। ছেলের উদ্দেশ্য বুঝতে পেরে, মেলিসেন্ডে দুর্গহীন শহর নাবলুস থেকে জেরুজালেমে চলে আসেন। বাল্ডউইন মিরাবেলে মানাসেসকে পরাজিত করে তাকে নির্বাসিত করেন, তারপর দ্রুত নাবলুস দখল করেন এবং তার বাহিনী নিয়ে জেরুজালেমে চলে যান। মেলিসেন্ডের অধীনে কিছু প্রভু তাকে ত্যাগ করেছিলেন; যারা শেষ অবধি তার অনুগত ছিলেন তাদের মধ্যে ছিলেন তার ছেলে আমালরিক, মিলির ফিলিপ এবং রোহার্ড দ্য এল্ডার। তার বড় ছেলের অগ্রগতির কথা শুনে, মেলিসেন্ডে তার পরিবার এবং অনুসারীদের নিয়ে ডেভিড টাওয়ারে চলে যান। এই মুহুর্তে প্যাট্রিয়ার্ক ফুলচার রাণীর প্রতি চার্চের পূর্ণ সমর্থন ঘোষণা করেন। তিনি তার পুরোহিতদের সাথে রাজাকে সতর্ক করার জন্য বেরিয়েছিলেন, কিন্তু বাল্ডউইন তাকে তিরস্কার করার পর ক্রুদ্ধ হয়ে ফিরে আসেন। রাজা শহরের বাইরে শিবির স্থাপন করলেন, এরপর নাগরিকরা তাঁর জন্য দরজা খুলে দিলেন। এরপর তিনি অবরোধকারী ইঞ্জিন দিয়ে টাওয়ারে বোমাবর্ষণ শুরু করেন, কিন্তু অবরুদ্ধরা বীরত্বের সাথে নিজেদের রক্ষা করার কারণে তিনি অগ্রসর হতে পারেননি। 

শক্তিশালী সুরক্ষিত এবং সুসজ্জিত হওয়া সত্ত্বেও, টাওয়ারটি অনির্দিষ্টকালের জন্য প্রতিরোধ করতে পারেনি, এবং তাই মেলিসেন্ডের জয়ের কোনও সম্ভাবনা ছিল না।  বেশ কয়েকদিন পর, সম্ভবত গির্জার সদস্যদের উদ্যোগে একটি মীমাংসা আলোচনা করা হয়েছিল। মেলিসেন্ডে হয়তো বেথানির কনভেন্টে অবসর নেবেন বলে আশা করা হয়েছিল, কিন্তু তিনি অতিরিক্ত শর্ত জানান, যার ফলে তিনি সারা জীবনের জন্য নাবলুস এবং সংলগ্ন জমি লাভ করেন এবং তার ছেলে তাকে বিরক্ত না করার প্রতিশ্রুতি দেন। নাবলুস যথেষ্ট আয়ের উৎস ছিল কিন্তু, অরক্ষিত থাকায়, সামরিক শক্তির কেন্দ্রে পরিণত করা যায়নি। এই শর্তগুলি ইঙ্গিত দেয় যে, যদিও তিনি যুদ্ধে হেরে গেছেন, মেলিসেন্ডে শক্তিশালী মিত্রদের ধরে রেখেছিলেন। তার পরবর্তী আচরণ থেকে বোঝা যায় যে তিনি রাজনীতি থেকে বিরত থাকতে, রাণী হিসেবে নয় বরং যেকোনো নগরপালের মতো নাবলুস শাসন করতে এবং কেবল রাজার সম্মতিতেই কাজ করতে সম্মত হন। এইভাবে মা ও ছেলের মধ্যে আট বছরের দীর্ঘ লড়াই ১১৫২ সালের ২০ এপ্রিল শেষ হয়। মেলিসেন্ডে ষোল বছর ধরে কার্যকর কর্তৃত্ব প্রয়োগ করেছিলেন। 

## অবসর
অবসর গ্রহণের ফলে মেলিসেন্ডের যাত্রা শেষ হয়ে যায়নি। ১১৫২ সালের মাঝামাঝি সময়ে বাল্ডউইন ত্রিপোলিতে ক্রুসেডার রাষ্ট্রগুলির একটি সাধারণ সভা আহ্বান করেন, যার উদ্দেশ্য ছিল তার বিধবা খুড়তুতো বোন, অ্যান্টিওকের রাজকুমারী কনস্ট্যান্সকে পুনরায় বিবাহ করতে এবং তাকে প্রিন্সিপালিটির দায়িত্ব থেকে মুক্ত হতে প্ররোচিত করা।  উপস্থিতদের মধ্যে রাজকন্যা এবং তার সামন্ত এবং ধর্মযাজকদের পাশাপাশি ত্রিপোলির কাউন্ট এবং কাউন্টেসও ছিলেন। যদিও স্পষ্টতই তাকে ডাকা হয়নি বা আমন্ত্রণ জানানো হয়নি, মেলিসেন্ডেও অংশগ্রহণ করেছিলেন। ধারণা করা হয়, তিনি তার বোন ত্রিপোলির কাউন্টেস হোডিয়েরনা এবং ভগ্নিপতি কাউন্ট রেমন্ডের বৈবাহিক সমস্যা সমাধানে সাহায্য করার জন্য সেখানে ছিলেন। হ্যামিল্টন এটিকে একটি চতুর পদক্ষেপ বলে মনে করেন কারণ তাকে তার বোনের সাথে দেখা করতে বাধা দেওয়া যায়নি, এবং ত্রিপোলিতে একবার পৌঁছালে তাকে তার ভাগ্নির বিয়ে নিয়ে আলোচনা করার জন্য আমন্ত্রণ জানাতে হয়েছিল। কোন লক্ষ্যই অর্জিত হয়নি। বোনেরা জেরুজালেমের উদ্দেশ্যে রওনা দিয়েছিলেন, এবং হোডিয়েরনার স্বামী কিছুক্ষণের জন্য তাদের এগিয়ে দেওয়ার জন্য সাথে গিয়েছিলেন। ত্রিপোলিতে ফিরে আসার সময়, ঘাতকদের দল দ্বারা তাকে হত্যা করা হয়। বোনেরা শেষকৃত্যের জন্য ত্রিপোলিতে ফিরে আসেন, এরপর বাল্ডউইন মেলিসেন্ডেকে বাড়িতে নিয়ে যান। হোদিয়েরনা তার ছোট ছেলে তৃতীয় রেমন্ডের রিজেন্ট হিসেবে ত্রিপোলির শাসনভার গ্রহণ করেন। হ্যামিল্টন বিশ্বাস করেন যে, এরপর থেকে মেলিসেন্ডের ভাগ্নী এবং বোনের শাসনাধীন অ্যান্টিওক এবং ত্রিপোলির উপর বাল্ডউইনের নিয়ন্ত্রণ নির্ভর করতো তার মায়ের সাথে সম্মানসূচক আচরণের উপর। 

তাদের দ্বন্দ্বের পর, মেলিসেন্ডে তার সমস্ত কাজে বাল্ডউইনের সম্মতি উল্লেখ করার বিষয়টি নিশ্চিত করেছিলেন এবং বিনিময়ে তিনি তাকে সম্মান করতেন এবং তাকে পরামর্শ দেওয়ার অনুমতি দিয়েছিলেন। জনসমক্ষে তাকে অপমান না করে, বাল্ডউইন মেলিসেন্ডের সরাসরি তার বিরুদ্ধে যাওয়ার প্ররোচনা এড়িয়ে যান। ১১৫৩ সালে তিনি আসকালন জয় করেন, নিজেকে একজন সামরিক নেতা হিসেবে প্রমাণ করেন এবং মেলিসেন্ডের সাথে শান্তি স্থাপন করেন। তিনি তার পরামর্শ অনুসরণ করে অ্যাসকালনের আশেপাশের জমিগুলি বন্টন করেছিলেন। ১১৫৪ সাল থেকে মেলিসেন্ডে তার ছেলের সামাজিক কাজের সাথে যুক্ত ছিলেন এবং তিনি তাদের বিচ্ছেদের সময় তার দেওয়া অনুদানের বিষয়টি নিশ্চিত করেছিলেন। ১১৫৬ সাল থেকে রাণী কিছুটা রাজনৈতিক প্রভাব ফিরে পান, নভেম্বরে পিসা প্রজাতন্ত্রের সাথে বাল্ডউইনের একটি চুক্তির আলোচনায় অংশ নেন। ১১৫৭ সালে রাজা অ্যান্টিওকে থাকাকালীন তিনি একটি সামরিক উদ্যোগ গ্রহণ করেন। তার উদ্যোগে জর্ডান নদীর ওপারে গিলিয়াদ অঞ্চল নিয়ন্ত্রণের জন্য গুরুত্বপূর্ণ এল-হাবলিসের গুহা-দুর্গ আক্রমণ করা হয় এবং মুসলিমদের কাছ থেকে পুনরুদ্ধার করা হয়।  

মেলিসেন্ডে নিজধর্মের প্রতি আগ্রহ বজায় রেখেছিলেন এবং অবসর গ্রহণের আগে থেকেই গির্জার প্রতি তার পৃষ্ঠপোষকতা অব্যাহত রেখেছিলেন। ১১৫৭ সালে আমালরিক এডেসার ক্ষমতাচ্যুত কাউন্ট দ্বিতীয় জোসেলিনের কন্যা অ্যাগনেসকে বিয়ে করেন। প্যাট্রিয়ার্ক ফুলচার প্রতিবাদ করেছিলেন যে আমালরিক এবং অ্যাগনেস আত্মীয়তার নিষিদ্ধ মাত্রার মধ্যে সম্পর্কিত, কিন্তু তার ধার্মিকতা সত্ত্বেও মেলিসেন্ডে আপত্তি করেননি। একই বছর তার সৎ কন্যা কাউন্টেস সিবিলা অফ ফ্ল্যান্ডার্স, ফুলকের প্রথম বিবাহের কন্যা সন্তান, জেরুজালেমে তীর্থযাত্রায় আসেন এবং বেথানির কনভেন্টে প্রবেশ করেন। ফুলচার ২০ নভেম্বর মারা যান, এবং যদিও পাদ্রীরা তার উত্তরসূরি নির্বাচনের জন্য একত্রিত হন, মেলিসেন্ডে সিবিলা এবং হোডিয়ার্নার সাথে হস্তক্ষেপ করে পরবর্তী পিতৃপুরুষ হিসেবে নেসলের আমালরিককে নিয়োগ নিশ্চিত করেন। পরের বছর বাল্ডউইনও বিয়ে করেন; তার স্ত্রী থিওডোরা কোমনেনে নতুন রানী হন। হ্যামিল্টন অনুমান করেন যে মেলিসেন্ডের দৃঢ় চরিত্রের কারণে তার ছেলেরা তাদের স্ত্রীদের রাষ্ট্রীয় কাজে অংশগ্রহণের অনুমতি দিতে অনিচ্ছুক ছিল। ১১৬০ সালে রানী মেলিসেন্ডে হোদিয়েরনার কন্যা, ত্রিপোলির মেলিসেন্ডের যৌতুকের জন্য বিলাসবহুল গয়না, সোনার টিয়ারা এবং রূপার পাত্র তৈরিতে হোদিয়েরনার সাথে যোগ দেন; মেলিসেন্ডের শিল্প পৃষ্ঠপোষকতার এই উদাহরণ রানীর অব্যাহত কার্যকলাপ এবং তার ভাগ্নীর বিবাহিত বাইজেন্টাইন সম্রাট ম্যানুয়েল প্রথম কোমনেনোসকে প্রভাবিত করার জন্য ফ্রাঙ্কদের দৃঢ় সংকল্পকে প্রদর্শন করে।  

রানী মেলিসেন্ডের শেষ প্রকাশ্য কাজ ছিল ১১৬০ সালের ৩০ নভেম্বর রাজা বাল্ডউইনের সাথে পবিত্র সমাধিতে আমালরিকের দান গণনা করার জন্য সম্মতি প্রদান করা। ১১৬১ সালে তিনি অসুস্থ হয়ে পড়েন, তার স্মৃতিশক্তি কমে যায় ; সম্ভবত তার স্ট্রোক হয়েছিল।  হোদিয়েরনা এবং ইওভেটা বেশ কয়েক মাস ধরে তাকে শুশ্রূষা করেছিলেন,  যার ফলে খুব কম লোকই তাকে দেখতে পেত। তার জীবনের শেষ সপ্তাহগুলিতে বাল্ডউইন নাবলুসে চলে আসেন, সেখানে ফিলিপের দখলে থাকা জমি অধিগ্রহণ করেন। এটি তার মায়ের সাথে তার চুক্তির লঙ্ঘন ছিল, কিন্তু ততক্ষণে তার মা বাইরের জগৎ সম্পর্কে আর অবগত ছিলেন না।  তিনি ১১ সেপ্টেম্বর ১১৬১ সালে মারা যান তিনি সম্ভবত পঞ্চাশের দশকের প্রথম দিকে ছিলেন। টায়ারের উইলিয়াম নথিভুক্ত করেছেন যে বাল্ডউইন অসহায় হয়ে পড়েছিলেন; মেয়ার এটিকে "শোকের একটি চমৎকার প্রকাশ্য প্রদর্শন" বলে অভিহিত করেছেন। মেলিসেন্ডেকে তার মায়ের মতো যিহোশাফট উপত্যকার সেন্ট মেরির অ্যাবেতে সমাহিত করা হয়েছিল, যা সর্বদা তার প্রিয় ছিল। ফোল্ডা তার সমাধিস্থলকে জেরুজালেমে তার শেষ প্রধান কার্যভার এবং "জেরুজালেমের যেকোনো রাজার চেয়েও বেশি মহৎ" বলে মনে করেন। তার শেষ উইলে তিনি অন্যান্যদের মধ্যে, সেন্ট সাবাসের অর্থোডক্স মঠের জন্য সম্পত্তি রেখে গেছেন। বাল্ডউইন তার চেয়ে খুব কমই বেঁচে ছিলেন, ১০ ফেব্রুয়ারি ১১৬৩ সালে এক অসুস্থতার কারণে তিনি মারা যান 

## উত্তরাধিকার
### মূল্যায়ন

মেলিসেন্ডে এবং তার ছেলে তৃতীয় বাল্ডউইনের মধ্যে দ্বন্দ্বের কথা বর্ণনা করার সময়, টায়ারের উইলিয়াম রাণীর পক্ষ নেন। মেয়ার ব্যাখ্যা করেন যে উইলিয়াম ছিলেন রাজা আমালরিকের দরবারের ইতিহাসবিদ, যিনি রাণীর পক্ষ নিয়ে তৃতীয় বাল্ডউইনের উত্তরসূরী হয়েছিলেন এবং উইলিয়াম চার্চকে দেওয়া মেলিসেন্ডের বিশাল অনুদানের দ্বারা প্রভাবিত হয়েছিলেন। উইলিয়াম লিখেছেন:

বারবার উল্লেখ করেছেন যে, মেলিসেন্ডেকে "একজন মহিলার জন্য স্বাভাবিকের চেয়েও জ্ঞানী এবং বিচক্ষণ" হিসেবে উইলিয়ামের বর্ণনা আধুনিক পাঠকের কাছে পৃষ্ঠপোষকতামূলক মনে হতে পারে, তবে এটি বিশেষভাবে তাৎপর্যপূর্ণ কারণ আর্চবিশপ সাধারণত জনসাধারণের কাজে মহিলাদের জড়িত থাকার বিষয়টি অনুমোদন করতেন না। 

হ্যামিল্টন উইলিয়ামের এই রায়ের সাথে একমত যে "সেরা রাজপুত্রদের গৌরব অনুকরণ করার চেষ্টা করে... তিনি এমন দক্ষতার সাথে রাজ্য শাসন করেছিলেন যে এই ক্ষেত্রে তাকে তার পূর্বসূরীদের সমান বলে মনে করা হয়েছিল"। হ্যামিল্টনের কাছে, মেলিসেন্ডে ছিলেন "সত্যিই একজন অসাধারণ নারী" কারণ কয়েক দশক ধরে তিনি এমন একটি রাজ্যে ক্ষমতা প্রয়োগ করেছিলেন যেখানে আগে কোনও মহিলারই সামাজিক কাজে কোনোও ভূমিকা ছিল না। বারবার লক্ষ্য করেন যে উইলিয়ামের মতামত সর্বজনীনভাবে এক ছিল না এবং লেভান্টে ফ্রাঙ্কদের সহ্য করা দুটি বৃহত্তম বিপর্যয় মেলিসেন্ডের রাজত্বকালে ঘটেছিল, যথা ১১৪৪ সালে এডেসার পতন এবং ১১৪৮ সালে দামেস্ক জয়ে ব্যর্থতা, যদিও তিনি স্বীকার করেন যে "এই দুটি ঘটনার জন্য তার ব্যক্তিগত দোষের পরিমাণ যুক্তিসঙ্গত"। বারবার এটিকে তার ক্ষমতাচ্যুত হওয়ার পরের বছর তৃতীয় বাল্ডউইনের অ্যাসকালন বিজয়ের সাথে তুলনা করেছেন। হ্যামিল্টন উপসংহারে পৌঁছেছেন যে মেলিসেন্ডে সংস্কৃতিবান এবং ধর্মপ্রাণ উভয়ই ছিলেন,  যেখানে ফোল্ডা তাকে দ্বাদশ শতাব্দীর জেরুজালেম রাজ্যের শিল্পের সর্বশ্রেষ্ঠ পৃষ্ঠপোষক বলে অভিহিত করেছেন। 

রানসিম্যানের মতে, মেলিসেন্ডে ছিলেন "একজন দক্ষ মহিলা যিনি সঠিক সময়ে আরও সাফল্যের সাথে শাসন করতে পারতেন"। মেয়ার মেলিসেন্ডেকে তৃতীয় বাল্ডউইন-এর পক্ষে স্বেচ্ছায় পদত্যাগ না করার জন্য সমালোচনা করেন, এবং ঘোষণা করেন যে "তার ক্ষমতার প্রতি তৃষ্ণা তার জ্ঞানের চেয়েও বেশি ছিল"। তিনি জোর দিয়ে বলেন যে "টাইরের উইলিয়াম মেলিসেন্ডের দক্ষতার প্রশংসা করলেও", তার পুত্রই শাসন করার জন্য বেশি উপযুক্ত ছিল। হ্যামিল্টন বুঝতে পারেননি না কেন তিনি তার "অভিজ্ঞ" ছেলের কাছে ক্ষমতা হস্তান্তরের প্রয়োজনীয়তা অনুভব করবেন, যুক্তি দিয়ে দেখলে তিনি একজন রাজপ্রতিনিধি ছিলেন না বরং একজন স্বীকৃত সহ-শাসক ছিলেন যিনি ভালভাবে শাসন করেছিলেন এবং ব্যাপক সমর্থন উপভোগ করেছিলেন। মেয়ার উপসংহারে পৌঁছেছেন যে মেলিসেন্ডে "মধ্যযুগীয় রানীদের মধ্যে সবচেয়ে উদ্যমী" ছিলেন। যদিও সিংহাসনে তার পরে চারজন মহিলা বংশধর ছিলেন &#x2014; সিবিলা (  ), প্রথম ইসাবেলা (  ), মারিয়া (  ), এবং ইসাবেলা দ্বিতীয় (  ) &#x2014; মেলিসেন্ডে জেরুজালেমের একমাত্র রানী ছিলেন যিনি সত্যিকার অর্থে স্বাধীনভাবে রাজত্ব করেছিলেন। 

### শিল্প ও স্মারকলিপি
উইলিয়াম অফ টাইরের *হিস্টোরিয়ার* আলোকিত পাণ্ডুলিপিতে মেলিসেন্ডের স্থান উল্লেখযোগ্য, যা ১৩শ থেকে ১৫শ শতাব্দীর মাঝামাঝি সময়ে প্রকাশিত ৫১টি কপিতে এখনও আছে। মেলিসেন্ডেকে চিত্রিত করা প্রথম চিত্রকর্মগুলি তার মৃত্যুর প্রায় এক শতাব্দী পরে একর এবং পশ্চিম ইউরোপে একই সাথে দেখা যায়। তাকে সর্বদা একজন রাজার সাথে দেখানো হয় &#x2013; তার বাবা, তার স্বামী, অথবা তার পুত্র &#x2013; সাধারণত গৌনভাবে, কিন্তু কখনও কখনও ছবির কেন্দ্রবিন্দু হিসেবেও তিনি ছিলেন। পাশ্চাত্য পাণ্ডুলিপির বেশিরভাগ চিত্রণ সাধারণ মূর্তিতত্ত্বের ধরণ অনুসরণ করে, যেমন তার বিবাহ, রাজ্যাভিষেক এবং মৃত্যুশয্যায় বা অন্ত্যেষ্টিক্রিয়ায় শোকসভা। একটি উল্লেখযোগ্য ব্যতিক্রম হল সেই শিকারের চিত্র, যেখানে ফুলক মারাত্মকভাবে আহত হয়েছিলেন, যার মধ্যে কিছু মেলিসেন্ডের গুরুত্বকে জোর দেয়। যদিও তাকে প্রায়শই মুকুট পরিয়ে চিত্রিত করা হয়, মেলিসেন্ডের প্রতিকৃতিতে ধারাবাহিক শৈলীর অভাব রয়েছে এবং এটি তার আর্মেনিয়ান ঐতিহ্য বা বাইজেন্টাইন প্রভাবকে প্রতিফলিত করে না, এবং এগুলি পশ্চিমা প্রতিকৃতির রীতিনীতি অনুসরণ করে না। 

ত্রয়োদশ শতাব্দীতে মেলিসেন্ডের ঐতিহাসিক গুরুত্ব ব্যাপকভাবে স্বীকৃত হয়েছিল, কিন্তু উনিশ শতকের দিকে তিনি বেশিরভাগ ক্ষেত্রেই উপেক্ষিত হয়ে পড়েছিলেন। সেলেস্টিয়া ব্লসের ' *হিরোইনস অফ দ্য ক্রুসেডস* ' (১৮৫৪) বইয়ে তাকে দেখা যায়নি, যেখানে ফরাসি রাণী অ্যাকুইটাইনের এলিনর দ্বিতীয় ক্রুসেডের প্রতিনিধিত্ব করেন। বিংশ শতাব্দীতে মেলিসেন্ডের প্রতি পণ্ডিতদের আগ্রহ তীব্রতর হয়,  কিন্তু তিনি এখনও জনসাধারণের স্মৃতিতে অনেকটাই অনুপস্থিত। ইতিহাসবিদ ড্যানিয়েল পার্ক বিশ্বাস করেন যে মেলিসেন্ডেকে জনপ্রিয় সংস্কৃতিতে খুব কমই উল্লেখ করা হয় কারণ তার উত্তরাধিকার - তার ক্রুসেডার পূর্বপুরুষদের প্রতিদ্বন্দ্বীতায় তার ব্যতিক্রমী রাজনৈতিক কর্তৃত্ব এবং তার পুত্রের কাছে ক্ষমতা হস্তান্তরের বিতর্কিত অস্বীকৃতি - নায়ক বা খলনায়ক হিসাবের সহজ শ্রেণীবিভাগের বিরোধিতা করে। 

মেলিসেন্ডে দুটি ঐতিহাসিক কল্পকাহিনীতে আবির্ভূত হয়েছেন। এমিলি সারাহ হোল্টের *লেডি সিবিলস চয়েস* (১৮৭৯) -এ, মেলিসেন্ডে ফুলকের আগে মারা যান এবং কাল্পনিক বর্ণনাকারী ফুলকের পরিবারের কাছে তার অধিকার চলে যাওয়ার জন্য বিলাপ করেন। জুডিথ টারের *কুইন অফ সোর্ডস* (১৯৯৭) -এ একজন দৃঢ়-ইচ্ছাশক্তিসম্পন্ন এবং স্বাধীন মেলিসেন্ডে, যিনি লিঙ্গ এবং সমতার আধুনিক মূল্যবোধের প্রতিফলন ঘটান, তিনি অনেক বেশি গুরুত্বপূর্ণ চরিত্র, যদিও তিনি উপন্যাসের কেন্দ্রীয় চরিত্র নন। কেট মোসের নাটক " *দ্য কুইন অফ জেরুজালেম* "-এর সারসংক্ষেপ "দ্বাদশ শতাব্দীতে জেরুজালেম শাসনকারী অসাধারণ নারীদের" উদযাপনের প্রতিশ্রুতি দেয় এবং মেলিসেন্ডেকে পুনরুদ্ধারযোগ্য ভুলে যাওয়া এক ব্যক্তিত্ব হিসেবে চিত্রিত করার একটি বৃহত্তর প্রবণতা প্রতিফলিত করে। পার্ক যুক্তি দেন যে মেলিসেন্ডে অন্তর স্পর্শ করে একটি আদি-নারীবাদী আখ্যানের মধ্যে তার চিত্রায়ন দ্বারা যা পুরুষ-শাসিত বিশ্বে তার সাফল্যকে একটি সর্বজনীন নারী অভিজ্ঞতার সাথে সংযুক্ত করে। 

## তথ্যসূত্র

## বহিঃসংযোগ

* Letters from and to Queen Melisende
* Sini Kangas, "Melisende, Queen of Jerusalem (c.1105–61)" at Routledge Resources Online – Medieval Studies
* Melisende, Queen of Jerusalem on the BBC's *[[In Our Time (radio series)|In Our Time]]*

 
 

বিষয়শ্রেণী:জন্ম সাল অনিশ্চিত
বিষয়শ্রেণী:১২শ শতাব্দীর জেরুজালেমের শাসক
বিষয়শ্রেণী:জেরুজালেমের রাণী-রাজত্বকারী
বিষয়শ্রেণী:দ্বাদশ শতাব্দীর রাজত্বকালীন রানীরা
বিষয়শ্রেণী:পশ্চিম এশিয়ার যুদ্ধে নারীরা
বিষয়শ্রেণী:Queen mothers of Jerusalem
বিষয়শ্রেণী:১১০০-এর দশকে জন্ম
বিষয়শ্রেণী:১১৬১-এ মৃত্যু
বিষয়শ্রেণী:দ্বিতীয় ক্রুসেডের খ্রিস্টান
বিষয়শ্রেণী:সিংহাসনচ্যুত রাজশাসক
বিষয়শ্রেণী:দৃশ্যকলার পৃষ্ঠপোষক